האם שמעתם את החדשות?
אנחנו במהפכת אנרגיה ירוקה.
ובמקום בו אני גר בברקלי, קליפורניה,
זה נראה כאילו בכל יום אני רואה גג חדש שעליו מותקנת מערכת תאים סולריים,
מכונית חשמלית בחניה.
גרמניה לפעמים מקבלת חצי מההספק החשמלי שלה מסולרי,
והודו עכשיו מחוייבת לבנות פי 10 יותר תחנות סולריות
משיש לנו בקליפורניה,
עד שנת 2022.
נראה שאפילו כוח גרעיני עושה קאמבק,
ביל גייטס בסין עובד עם מהנדסים,
יש מעל 40 חברות שונות שעובדות יחד
כדי לנסות לבנות את הכור הראשון שרץ על פסולת,
שלא יכול לקרוס
וזול יותר מפחם.
ואז אולי תתחילו לשאול:
האם כל בעיית ההתחממות הגלובלית הזו
תהיה הרבה יותר קלה לפתרון מכפי שחשבנו?
זו גם היתה השאלה שעניינה אותנו,
אז עמיתי ואני החלטנו לחפור לעומק הנתונים.
היינו מאוד סקפטיים לגבי מספר חלקים
של סיפור מהפכת האנרגיה הנקיה,
אבל מה שגילינו באמת הפתיע אותנו.
הדבר הראשון הוא שאנרגיה נקיה נמצאת בעלייה.
זה חשמל ממקורות אנרגיה נקיה ב-20 השנים האחרונות.
אבל כשאתם מביטים באחוז החשמל הגלובלי
ממקורות אנרגיה ירוקים,
הוא למעשה ירד מ-36 אחוז ל-31 אחוז.
ואם אכפת לכם משינוי האקלים,
אתם צריכים ללכת בכיון ההפוך
ולהגיע ל-100 אחוז מהאנרגיה שלנו ממקורות אנרגיה ירוקים,
מהר ככל האפשר.
עכשיו, אתם אולי תוהים,
"באמת, כמה זה כבר חמישה אחוז מהאנרגיה הגלובלית?"
ובכן, מסתבר שזה די הרבה.
זה שווה ערך ל-60 כורים גרעיניים
בגודל של קניון דיאבלו, הכור הגרעיני האחרון של קליפורניה,
או 900 חוות סולריות בגודל של טופז,
שהיא אחת החוות הסולריות הגדולות בעולם,
ובהחלט הגדולה ביותר בקליפורניה.
הסיבה העיקרית לכך היא פשוט משום שהשימוש בדלקים מאובנים גדל
מהר יותר מאנרגיה נקיה.
וזה מובן.
פשוט יש הרבה מדינות עניות
שעדיין משתמשות בעץ וצואה ופחם
כמקור האנרגיה העיקרי שלהם,
והן צריכות דלקים מודרניים.
אבל יש עוד משהו שמתרחש,
וזה שאחד ממקורות האנרגיה הנקיים
ירד במיוחד, במונחים מוחלטים,
לא רק יחסיים.
וזה כוח גרעיני.
אתם יכולים לראות שהייצור שלו ירד בשבעה אחוזים
בעשר השנים האחרונות.
עכשיו, סולרי ורוח התקדמו מאוד,
אז אתם שומעים הרבה דיבורים על איך שזה לא ממש משנה,
כי סולרי ורוח יחפו על כך,
אבל הנתונים מראים משהו אחר.
כשאתם משלבים את כל החשמל מסולרי ורוח,
אתם רואים שהוא בקושי מחפה על חצי מהירידה של הכוח הגרעיני.
בואו נביט מקרוב יותר על ארצות הברית.
ממש בשנתיים האחרונות -- 2013, 2014 --
ארבעה כורים גרעיניים נסגרו טרם זמנם.
הם הוחלפו כמעט לגמרי בדלקים מאובנים,
וכך התוצאה היתה שחיסלנו
אנרגיה ירוקה בכמות כמעט זהה לזו שאנחנו מקבלים מסולרי.
וזה לא יחודי לנו.
אנשים חושבים על קליפורניה כמובילת אוויר נקי ומובילת אקלים,
אבל כשהבטנו בנתונים,
גילינו שלמעשה,
קליפורניה הפחיתה פליטת גז רעיל לאט יותר מהממוצע הארצי,
בין 2000 ל-2015.
מה עם גרמניה?
הם עושים הרבה אנרגיה נקייה.
אבל כשמסתכלים על הנתונים,
פליטת גז רעיל בגרמניה למעשה עלתה מאז 2009,
ובאמת אין מי שיטען
שהם יעמדו בהתחייבויות האקלים שלהם ב-2020.
הסיבה לא קשה להבנה.
סולרי ורוח מספקים חשמל בערך 10 עד 20 אחוז מהזמן,
מה שאומר שכשהשמש לא זורחת,
הרוח לא נושבת,
עדיין צריך חשמל לבתי החולים,
לבתים, לערים, ולמפעלים.
ולמרות שלאחרונה חלו כמה שיפורים מגניבים בסוללות,
האמת היא שהן לעולם לא יהיו יעילות
כמו רשת החשמל.
כל פעם שמטעינים סוללה ומרוקנים אותה,
מאבדים בערך 20 עד 40 אחוז מההספק החשמלי.
ולכן, כשבקליפורניה,
אנחנו מנסים להתמודד עם כל מערכות החשמל הסולריות שהפעלנו --
אנחנו מקבלים כיום 10 אחוז מהחשמל מסולרי --
כשהשמש שוקעת, ואנשים חוזרים הביתה מהעבודה,
ומדליקים את המזגנים והטלוויזיות,
וכל מכשיר אחר בבית,
אנחנו צריכים הרבה גיבוי מגז טבעי.
אז מה שעשינו
זה לדחוף הרבה גז טבעי בצד ההר.
וזה עבד די טוב לזמן מה,
אבל אז בסוף השנה שעברה, הוא התחיל לדלוף.
זה קניון אליסו.
וכל כך הרבה גז מתאן השתחרר,
זה היה שווה ערך לחצי מיליון מכוניות על הכביש.
זה בעצם הרס את כל התחייבויות האקלים שלנו לשנה.
ובכן, מה עם הודו?
לפעמים צריך לנסוע רחוק כדי באמת לקבל את הנתונים הנכונים,
אז נסענו להודו לפני כמה חודשים.
נפגשנו עם כל הפקידים הבכירים -- סולרי, גרעיני, השאר --
ומה שהם אמרו לנו זה,
"יש לנו למעשה בעיות קשות יותר
"מקליפורניה וגרמניה יחד.
"אין לנו גיבוי. אין לנו את כל הגז הטבעי.
"וזו רק ההתחלה.
"נגיד שאנחנו רוצים להגיע ל-100 גיגוואט עד 2022.
"אבל בשנה שעברה הגענו רק לחמישה,
"ובשנה שלפניה הגענו רק לחמישה."
אז בואו נביט מקרוב יותר על כוח גרעיני.
הפאנל הבין ממשלתי של האו"ם לשינוי האקלים
הביט בהרכב הפחמן של כל הדלקים האלה,
וגרעיני יוצא ממש נמוך -- הוא למעשה נמוך יותר מסולרי.
וגרעיני בברור מספק הרבה חשמל --
24 שעות ביום, שבעה ימים בשבוע.
במהלך שנה אחת, תחנה יחידה יכולה לספק חשמל 92 אחוז מהזמן.
מה שמעניין הוא שכשבוחנים מדינות
שהשתמשו בסוגים שונים של אנרגיה נקיה,
רק מעטות עשו כך
בקצב המתאים להתמודדות עם משבר האקלים.
אז כוח גרעיני נראה כמו אופציה ממש טובה,
אבל יש בעיה גדולה עם זה,
שאני בטוח שכולכם מודעים לה,
וזה שאנשים ממש לא אוהבים את זה.
היה מחקר, סקר שנעשה בכל העולם,
לא רק בארצות הברית ואירופה,
לפני בערך שנה וחצי.
ומה שהם גילו זה
שגרעיני הוא למעשה אחד ממקורות האנרגיה הכי פחות פופולריים.
אפילו נפט יותר פופולרי מגרעיני.
ובעוד שגרעיני עובר מעט את הפחם,
אנשים לא באמת מפחדים מפחם באותו אופן שהם מפחדים מגרעיני,
שבאמת עובד לנו על התת מודע.
אז ממה אנחנו מפחדים?
יש בעצם שלושה דברים.
יש את בטיחות המפעלים עצמם --
הפחד שתהיה התכה ויגרם נזק,
יש את הפסולת מהם,
ויש את האסוציאציה לנשק.
ואני חושב, שאפשר להבין,
שמהנדסים מביטים על כל הדאגות האלו ומחפשים פתרונות טכנולוגיים.
לכן ביל גייטס מפתח בסין כורים מתקדמים.
לכן 40 יזמים שונים עובדים על הבעיה הזו.
ואני אישית, מאוד מתלהב מזה.
הכננו דו"ח: "איך ליצור כוח גרעיני בזול."
כורי התוריום, במיוחד, נראים מבטיחים.
אז כשמדען האקלים, ג'יימס הנסן,
שאל אם ארצה לנסוע איתו לסין,
ולהביט בתכנית הגרעין הסינית המתקדמת,
קפצתי על ההזדמנות.
היינו שם עם מהנדסים של MIT ואוניברסיטת ברקלי.
וחשבתי
שהסינים יהיו מסוגלים לעשות עם כוח גרעיני
מה שהם עושים עם כל כך הרבה דברים אחרים --
להתחיל לייצר כורים גרעיניים קטנים על פסי יצור,
לספק אותם כמו אייפונים ומק-בוקים ולשלוח אותם מסביב לעולם.
הייתי מביא אחד לביתי בברקלי.
אבל מה שגיליתי היה מעט שונה.
המצגות היו כולן מאוד מלהיבות ומבטיחות;
הם עובדים על מספר רב של כורים.
כשהגיעו לדבר על כור התוריום, ההתרגשות עלתה.
הם עברו את כל המצגת, והגיעו ללוח הזמנים,
והם אמרו,
"יהיה לנו כור מלח מותך לביקוע תוריום
"מוכן למכירה לעולם
עד 2040."
והייתי כאילו, "מה?"
(צחוק)
הבטתי בחברי והייתי כאילו,
"תסלחו לי --
"אתם יכולים להאיץ את זה קצת?
"כי אנחנו קצת במשבר אקלים עכשיו.
"והערים שלכם מאוד מזוהמות, דרך אגב."
והם הגיבו, הם היו כאילו,
"אני לא בטוח מה שמעתם על תוכנית התוריום שלנו,
"אבל חסר לנו שליש מהתקציב,
"ומשרד האנרגיה שלכם לא ממש משתף
"במידע שאספתם בכורים שלכם."
ואמרתי, "יש לי רעיון.
"נכון יש לכם 10 שנים בהן אתם מדגימים את הכור הזה?
"בואו פשוט נקפוץ על הקטע הזה,
"וישר נהפוך אותו למסחרי.
"זה יחסוך כסף וזמן."
והמהנדס פשוט הביט בי ואמר,
"תן לי לשאול אותך שאלה:
"אתה תקנה מכונית שמעולם לא הודגמה לפני כן?"
אז מה עם כורים אחרים?
יש כור שמופעל עכשיו, הם מתחילים למכור אותו.
זה כור גז בטמפרטורה גבוהה.
הוא לא יכול לעבור התכה.
אבל הוא באמת גדול ומגושם, זה חלק מהבטיחות,
ואף אחד לא חושב שהוא אי פעם יהיה זול יותר
מהכורים שיש לנו.
אלה שמשתמשים בפסולת כדלק הם רעיון מאוד מגניב, אבל האמת היא,
שאנחנו עדיין לא יודעים איך לעשות את זה.
יש סיכון כלשהו שתיוצר יותר פסולת,
ורוב האנשים חושבים שאם כוללים
את הפסולת הזו כחלק מהתהליך,
זה פשוט יעשה את כל המכונה הרבה יותר יקרה,
זה פשוט מוסיף עוד שלב מורכב.
האמת היא,
יש תהיות רציניות בנוגע לכמה מזה אנחנו נעשה.
כלומר, נסענו להודו ושאלנו על התוכנית הגרעינית.
לפני שיחות האקלים בפריז הממשלה אמרה
שהם עומדים לבנות משהו כמו 30 כורים גרעיניים חדשים.
אבל כשהגענו לשם וראיינו אנשים
ואפילו הבטנו במסמכים הפנימיים,
הם עכשיו אומרים שהם עומדים לבנות בערך חמישה.
וברוב העולם, בעיקר בעולם העשיר,
הם לא מדברים על בניית כורים חדשים.
אנחנו למעשה מדברים על סגירת כורים
טרם זמנם..
גרמניה למעשה לוחצת על שכניה לעשות זאת.
הזכרתי את ארצות הברית --
אנחנו עלולים לאבד חצי מהכורים שלנו ב-15 השנים הבאות,
מה שימחה 40 אחוז מהפחתת פליטות הגז הרעיל
אליהן התחייבנו תחת התוכנית לחשמל נקי.
כמובן, ביפן, הם סגרו את כל הכורים הגרעיניים שלהם,
והחליפו אותם בשריפת פחם, גז טבעי, ונפט,
והם מצפים להחזיר לפעולה רק כשליש עד שני שלישים.
אז כשעברנו על המספרים,
ופשוט חיברנו את זה --
כמה כוח גרעיני נראה לנו שסין והודו יפעילו
ב-15 השנים הבאות,
כמה נמצאים בסיכון לסגירה --
זה היה הממצא הכי מבהיל.
מה שגילינו זה שהעולם נמצא בסכנה
לאבד פי ארבעה יותר אנרגיה ירוקה משאיבדנו ב-10 השנים האחרונות.
במילים אחרות: אנחנו לא במהפכת אנרגיה ירוקה;
אנחנו במשבר אנרגיה ירוקה.
אז זה מובן שמהנדסים יחפשו פיתרון טכנולוגי
לפחדים שיש לאנשים מכוח גרעיני.
אבל כשאתם מתחשבים בזה שיש הרבה אתגרים לפתור,
שיקח הרבה זמן לפתור אותם,
יש את הנושא האחר, שהוא:
האם השיפורים הטכניים באמת יפתרו את הפחדים של אנשים?
בואו ניקח את הבטיחות.
אתם יודעים, למרות מה שאנשים חושבים,
קשה להבין איך לעשות את הכוח הגרעיני בטוח יותר.
כלומר, כל כתב-עת רפואי שמביט בזה --
זה המחקר הכי עדכני מכתב העת הבריטי, "לאנסט,"
אחד מכתבי העת הכי מכובדים בעולם --
כוח גרעיני הוא הדרך הכי בטוחה ליצור חשמל אמין.
כולם מפחדים מתאונות.
אז אתם מביטים בנתונים על תאונות --
פוקושימה, צ'רנוביל --
ארגון הבריאות העולמי גילה את אותם הדברים:
הרוב המוחלט של הנזק נגרם מאנשים שנכנסים לפאניקה,
והם נכנסים לפאניקה כי הם מפחדים.
במילים אחרות,
הנזק שנגרם לא נגרם בגלל מכונות
או בגלל קרינה.
הוא נגרם מהפחדים שלנו.
ומה עם הפסולת?
כולם מודאגים מהפסולת.
ובכן, הדבר המעניין בנוגע לפסולת
הוא כמה מעט ממנה יש.
זה רק ממפעל אחד.
אם תקחו את כל הפסולת הגרעינית שאי פעם יצרנו בארצות הברית,
ותשימו אותה במגרש פוטבול, תערמו אותה,
היא תגיע לגובה של 6 מטר בלבד.
ואנשים אומרים שהיא מרעילה אנשים או עושה משהו --
היא לא, היא פשוט יושבת שם, פשוט מנטרים אותה.
אין הרבה ממנה.
בניגוד, הפסולת בה אנחנו לא שולטים מיצור אנרגיה --
לה אנחנו קוראים "זיהום", והיא הורגת שבעה מיליון אנשים בשנה,
והיא מאיימת לגרום לרמות מאוד רציניות של התחממות גלובלית.
והאמת היא שאפילו אם נשתפר בשימוש בפסולת כדלק,
תמיד תהיה שארית של דלק.
זה אומר שתמיד יהיו אנשים שחושבים שזו בעיה גדולה,
מסיבות שאולי לא קשורות לפסולת עצמה
כמו שאנחנו חושבים.
ובכן, מה עם נשק?
אולי הדבר הכי מפתיע הוא שאנחנו לא יכולים למצוא דוגמאות
למדינות שיש להן כוח גרעיני
ואז, "או!" מחליטות ליצור נשק.
למעשה, זה עובד הפוך.
מה שאנחנו מגלים זה שהדרך היחידה שאנחנו מכירים
להיפתר ממספר גדול של נשקים גרעיניים
זה על ידי שימוש בפלוטוניום מראשי נפץ
כדלק בכורי הכוח הגרעיניים שלנו.
כך שאם רוצים לפטור את העולם מכלי נשק גרעיניים,
אז צריך הרבה יותר כוח גרעיני.
(מחיאות כפיים)
כשעזבתי את סין,
המהנדס שהביא לשם את ביל גייטס משך אותי הצידה,
ואמר, "אתה יודע, מייקל, אני מעריך את ההתעניינות שלך
"בטכנולוגיות הגרעין השונות,
"אבל יש בעיה יותר בסיסית,
"והיא שאין מספיק דרישה גלובלית.
"כלומר, אנחנו יכולים להגביר את ייצור המכונות האלו,
"אנחנו יודעים איך לייצר אותן בזול,
"אבל אין מספיק אנשים שרוצים אותן."
אז בואו נעשה סולרי ורוח ויעילות ושמירה על איכות הסביבה.
בואו נאיץ את ההתקדמות של תוכניות גרעיניות.
אני חושב שאנחנו צריכים לשלש את כמות הכסף שאנחנו מוציאים על זה.
אבל אני חושב שהדבר הכי חשוב
אם אנחנו עומדים להתגבר על משבר האקלים,
זה לזכור שהגורם למשבר האנרגיה הנקיה
לא נובע מהמכונות שלנו,
אלא מאיתנו.
תודה רבה לכם.
(מחיאות כפיים)